
Rábai Márta, ELTE kémia-angol szakos tanárjelölt:
Kedvenc kísérletem: Hogyan készítsünk folyékony mágnest?
Ennek a cikknek az alapja az ELTE Kémiai Intézetében általam készített azonos című évfolyamdolgozat. A kísérlet eredeti, angol nyelvű leírását Anne Marie Helmenstine közölte az About.com Chemistry weboldalon  (a pontos hivatkozást ld. a Források között). Az alábbiakban először a cikk magyar nyelvű (kémiatanár felhasználók számára adaptált) fordítását írom le, majd a kísérlet közoktatási kémiatanítás során való felhasználási lehetőségeit elemzem.
Magyar fordítás: Hogyan készítsünk folyékony mágnest?

A folyékony mágnes vagy ferrokolloid egy olyan kolloid keverék, amely (mintegy 10 nm átmérőjű) mágneses részecskéket tartalmaz folyadékban diszpergálva. A hordozó folyadék felületaktív anyagot is tartalmaz, amely megakadályozza, hogy a részecskék egymáshoz tapadjanak. A ferrofluidumokat diszpergálhatjuk vízben vagy szerves anyagban. Egy tipikus ferrokollid tömegszázalékos összetétele: 5% szilárd, mágneses anyag; 10% felületaktív anyag és 85% hordozó folyadék. Az általunk elkészíthető ferrofluidumok egyik típusában magnetit részecskék a mágneses részecskék, olajsav a felületaktív anyag és a részecskék kerozin hordozó folyadékban vannak diszpergálva.

Többen is kérdezték már tőlem, hogy helyettesíthető-e az olajsav és a kerozin más anyaggal. A válasz igen, habár a vegyületek cseréje némiképp megváltoztatja a ferrofluidum tulajdonságait. Más felületaktív anyagokat és más szerves hordozókat is ki lehet próbálni. Fontos azonban, hogy a felületaktív anyag oldható legyen a szerves hordozóban.

Ha a fluidumra nem hat külső mágneses mező, akkor az azt alkotó magnetit részecskék rendezetlenül helyezkednek el. Ezzel szemben külső mágneses mezőben a részecskék mágneses momentumai igazodnak a mágneses erővonalakhoz. A részecskék elrendeződése a mágneses mezőből kikerülve újból rendezetlen lesz. Ezt a tulajdonságot kihasználva olyan folyadékot készíthetünk, melynek sűrűsége a mágneses mező erősségének függvényében változik, miközben fantasztikus alakzatokat ölt.

Egyes CD- és DVD lejátszók lézerfejei és egyes hangszórók is tartalmaznak ferrofluidumokat. A ferrofluidumokat alacsony súrlódású forgótengelyek és számítógépes lemezmeghajtók tömítéseként is használják. Akár a számítógépünk lemezmeghajtóját vagy a hangszórónkat is szétszedhetnénk, hogy folyékony mágneshez jussunk, de meglehetősen egyszerű (és szórakoztató), ha elkészítjük a saját mágneses folyadékunkat.

Biztonsági előírások

Az eljárás során gyúlékony anyagokkal dolgozunk, hő termelődik, és mérgező gőzök is keletkeznek. Viseljünk védőszemüveget, védjük a bőrünket, dolgozzunk jól szellőző helyiségben és legyünk tisztában a használt vegyszerek biztonsági előírásaival. A ferrofluidum szennyeződést okozhat a bőrünkön és a ruhánkon. Gyerekektől és állatoktól távol tartandó. Ha az emésztőrendszerbe kerül orvoshoz kell fordulni (fennáll a vasmérgezés veszélye és a hordozó kerozin).

Anyagok

· háztartási ammóniaoldat („szalmiákszesz”)
· olajsav (lehet, hogy beszerezhető egyes gyógyszertárakból, kézműves- és bioboltokból)

· savas PCB /vas(III)-klorid oldat/ – egy elektronikai boltból vagy készíthetünk vas(III)-klorid-oldatot vagy vas(II)-klorid-oldatot, esetleg használhatunk magnetitet vagy mágneses hematit port, ha bármelyik rendelkezésünkre áll az említett ásványokból (a mágneses hematit egy olcsó ásvány, melyet felhasználnak ékszerek készítéséhez)

· acélgyapot („vasforgács”)

· desztillált víz

· egy mágnes

· kerozin

· hőforrás

· két főzőpohár vagy mérőhenger

· egy műanyag fecskendő vagy gyógyszeres üveg (valami, amivel ki lehet mérni 10 cm3-t)

· szűrőpapír vagy kávészűrők
A készítendő ferrofluidum mágneses részecskéi magnetitből állnak. Ha nem kész magnetitből indulunk ki, akkor az első lépés a magnetit előállítása. Ennek során a vas(III)-kloridot savas oldatban vas(II)-kloriddá redukáljuk. Ennek  vas(III)-kloriddal való reakciója során képződik a magnetit. A kereskedelmi savas PCB oldat vas(III)-klorid tartalma általában 1,5 mol/dm3 és (az alábbiak szerint) 5 g magnetitet állíthatunk elő belőle. Ha más koncentrációjú vas(III)-klorid oldatunk van, a továbbiakban 1,5 mol/dm3-es oldattal dolgozzunk.

Öntsünk egy főzőpohárba 10 cm3savas PCB oldatot és 10 cm3 desztillált vizet.

Adjunk egy darabka acélgyapotot (acélforgácsot) az oldathoz! Melegítsük a folyadékot, egészen addig, amíg színváltozást nem tapasztalunk. Az oldatnak világoszölddé kell válnia. /a vas(II)-klorid világoszöld/. Szűrjük a folyadékot szűrőpapíron vagy kávészűrőn. A szűrletet megtartjuk, a szűrőpapírt eldobjuk.

Csapjuk ki a magnetitet az oldatból. Adjunk 20 cm3 savas PCB (FeCl3) oldatot a zöld oldathoz (FeCl2). Ha vas(II)- és vas(III)-klorid törzsoldatokat használunk, vegyük figyelembe, hogy a FeCl3 és a FeCL2 2:1 arányban reagál egymással. Keverjük össze az előbbi oldatot 150 cm3 ammónia oldattal. A magnetit (Fe3O4) kicsapódik az oldatból. Ez az a termék, amire szükségünk van.

A következő lépésben a magnetitet diszpergáljuk egy hordozó folyadékban. A mágneses részecskéket felületaktív anyagnak kell borítania, hogy ne tapadjanak egymáshoz a mágneses vonzás miatt. Végül a felületaktív anyaggal borított részecskéket eloszlatjuk egy hordozó folyadékban, így a mágneses oldat úgy fog folyni, mint egy folyadék. Mivel ammóniával és kerozinnal dolgozunk a diszpergálást jól szellőző helyen kell végezni a szabadban vagy vegyi fülke alatt.

1. Melegítsük a magnetites oldatot éppen a forráspontja alá. Keverjünk hozzá 5 cm3 olajsavat.

2. Addig melegítsük, amíg az ammónia el nem párolog (kb. 1 óra).
3. Szüntessük meg a melegítést, majd hagyjuk lehűlni a keveréket. Az olajsav és az ammónia reakciója során ammónium-oleát képződik. Hő hatására az oleát-ionok oldatba mennek, míg az ammónia gázként távozik az oldatból (ezért kell a szellőzés). Amikor az oleátion hozzákapcsolódik a magnetit részecskéhez, olajsavvá alakul vissza.

4. Adjunk 100 cm3 kerozint a stabilizált magnetit szuszpenzióhoz. Keverjük a szuszpenziót addig, amíg a fekete színű anyag nagy része belekeveredik a kerozinba. A magnetit és az olajsav nem oldódik vízben, míg az olajsav kerozinban oldódik. A stabilizált részecskék a vizes oldatból átmennek a kerozinba. Ha a kerozint más anyaggal akarjuk helyettesíteni, akkor hasonló tulajdonságú oldószert kell választanunk: olyat, melyben az olajsav oldódik, de a stabilizálatlan magnetit részecskék nem.

5. Dekantáljuk a vizet és a kerozinos réteget tartsuk meg. A magnetit, olajsav és kerozin tartalmú anyagunk a ferrofluidum.

A ferrokolloid nagyon erősen vonzódik a mágneshez, ezért a folyadékot és a mágnest el kell választani, például egy üveggel. Ne fröcsögtessük szét a folyadékot! Mind a kerozin, mind pedig a vas mérgező, ezért ne nyeljük le a ferrokolloidot és kerüljük a bőrrel való érintkezését. (Ne kevergessük az ujjunkkal és ne játsszunk vele!)

Az alábbiakban felsoroltunk néhány lehetőséget a mágneses folyadék használatára: 

· egy erős mágnes segítségével lebegtethetünk egy pénzérmét a ferrofluidum tetején;
· egy mágnes segítségével felemelhetjük a ferrofuidumot a pohár szélein;
· vigyünk egy mágnest közel a ferrofuidumhoz, hogy az tüskés alakban kövesse a mágneses mező erővonalait

Fedezzük fel a formákat, melyeket a mágneses folyadékból egy mágnes használatával kialakíthatunk! A mágneses folyadékot hőtől és nyílt lángtól védve kell tárolni. Ha meg akarunk szabadulni a mágneses folyadéktól, úgy kell eljárnunk, mint a kerozinos hulladék esetében. Jó szórakozást!

Felhasználási lehetőségek a kémia tanítása során
Ez a kísérlet a közép- és általános iskolai oktatásban többféleképpen is felhasználható, bár a teljes kísérletet a tanórán végrehajtani túl időigényes lenne. A magnetit előállítása azonban ezzel a módszerrel egyszerű és viszonylag gyorsan kivitelezhető. Szintén egyszerűen elvégezhető a tanórán a már stabilizált magnetit kerozinban történő diszpergálása. Ezt a kísérletet a kolloidok témánál használhatjuk fel. Szakkörökön elég idő állhat rendelkezésre a komplett kísérlet elvégzéséhez is, a diákok a tanár irányításával elkészíthetik a ferrokolloidot, melyet a tanórán be lehet mutatni, mágneses tulajdonságát kihasználva a diákok játszhatnak is vele, és értelmezhetik a tapasztalatokat. Azért tartom nagyon hasznosnak ezt a kísérletet, mert rendkívül motiváló lehet a diákok számára a bemutatása, illetve elvégzése. Tudománynépszerűsítő eseményeken is fel lehetne használni az érdeklődés felkeltése céljából. Az alábbiakban egyenként sorra veszem azokat az általános és középiskolai témákat, melyeknél felhasználható ez a kísérlet, illetve a kísérlet egy részlete.

1.) Anyagok tulajdonságai – Mágnesesség

A 7. évfolyamon az anyagok tulajdonságai témánál a mágnesességet is érdemes megemlíteni. A magnetit előállítását bemutatva megmutathatjuk, hogyan lehet nem mágneses anyagokból mágneses anyagot előállítani. A kísérlet nagyon motiváló lehet, mivel a végrehajtása után a diákok meggyőződhetnek a keletkezett anyag mágnesességéről.

2.) A vas oxidjai

8. osztályban a vas témánál szóba kerülnek a vas oxidjai. Itt a magnetit egy jó példa, mivel mágneses is, ezért motiváló lehet az előállítása, illetve a tanórán való bemutatása. Már itt meg lehet említeni, hogy a magnetit egy kettős oxid, amely vas(II)- és vas(III)-oxidból tevődik össze. Érdemes elmondani a diákoknak, hogy nagyon sokféle vas-oxid létezik, és egy-két fontosabb vasérc kémiai összetételével (pl: magnetit, hematit, limonit, vaspát) már 8. osztályban meg lehet ismertetni a tanulókat.

3.) Kolloidok

9. osztályban a diszperz rendszerek tanításakor szóba kerülnek a kolloidok is. A ferrokolloidok kiváló példák kolloid rendszerre. Itt elmondhatjuk, hogy a magnetitből készült ferrokolloid esetében a folytonos közeg a kerozin, a diszperz közeget pedig a szilárd magnetit részecskék képezik, melyek szemcsemérete a kolloid mérettartományba esik. A ferrokolloidok előállítása egyúttal jól szemlélteti, hogyan lehet a nanotechnológia módszereivel különleges tulajdonságú anyagokat képezni
4.) Sav-bázis reakciók

9. osztáyban a sav-bázis reakcióknál is meg lehet említeni a magnetit előállítását, hiszen az ammóniaoldat és az olajsav sav-bázis folyamatban reagál
5.) Redoxireakciók

9. osztályban a redoxireakciók tanításakor értelmezhető a fenti kísérletsorozat első lépése, amely során az elemi vas redukálja a Fe3+-ionokat Fe2+-ionokká. Továbbá érdekes feladat lehet a magnetitben a vas oxidációs számainak, ill. azok átlagának (az oxidációs foknak) a kiszámítása.
6.) Zsírsavak és szappanok

A szerves kémia tanítása során (a 10. évfolyamon) föltehetjük azt a kérdést, hogy vajon mi az oka az olajsav stabilizáló szerepének. Az amfipatikus molekulák fogalmát már ismerő diákok rájöhetnek, hogy az olajsav poláros „fejével” a magnetit felé, hosszú apoláros láncával pedig a kerozin felé fordulva megakadályozza, hogy a magnetit részecskék összetapadásával aggregátumok képződjenek. A diákok a saját szemükkel győződhetnek meg arról, hogy a stabilizált kolloid rendszerben a szilárd részecskék nem válnak el a folyadéktól és a folyadékkal együtt mozognak a mágneses mező hatására.

7.) Az oxigén és vegyületei, kettős oxidok

A magnetit előállítását a következő egyenlettel írhatjuk le:

FeCl2 + 2 FeCl3 + 8 NH4OH = Fe3O4 + 8 NH4Cl + 4 H2O

A magnetit összetételét pedig így értelmezhetjük:

Fe3O4  = FeO.Fe2O3

A 11. évfolyamon tartott kémia fakultáción az oxigén vegyületei témánál már fontos elmondani, hogy kettős oxidok is léteznek. Erre egy jó példa a magnetit. Azért is fontosnak tartom, hogy a kémiatanár említést tegyen a kettős oxidokról, mert aki nem tud róla, hogy a magnetit kettős oxid, esetleg redoxireakcióként értelmezheti az előállítását.

Remélem, a fentiek alapján sikerült bebizonyítanom, hogy a folyékony mágnes fent leírt előállítása megéri a fáradtságot. Hiszen a ferrokolloid nemcsak látványos bemutatók szereplője lehet, hanem módszertani szempontból is nagyon sokoldalúan felhasználható.
Források:

http://chemistry.about.com/od/demonstrationsexperiments/ss/liquidmagnet.htm
http://en.wikipedia.org/wiki/Magnetite
(A weboldalak utolsó látogatásának ideje: 2012. 04. 27.)

� A töltésmegmaradás elve értelmében az oleát-ionok olajsavvá való visszaalakulásának és az ammónia felszabadulásának párhuzamosan kell zajlania.





